F’attività politika f’Pembroke immexxija miż-żagħżagħ, il-Prim Ministru u Mexxej Laburista Dr Joseph Muscat stqarr li dan il-pajjiż jemmen fiż-żagħżagħ għaxmhux biss huma l-futur tal-pajjiż iżda ukoll il-preżent. Stqarr li ż-żagħżagħ kienu parti kruċjali fejn mexxew il-bidla li seħħet f’dan il-pajjiż is-sena li għaddiet. Il-Prim Ministru stqarr li ż-żagħżagħ huma l-ewwel nies li japprezzaw u jifhmu mhux biss il-bidliet ekonomiċi iżda wkoll soċjali li fi kliem Dr Muscat qed iwasslu dan il-pajjiż għal pajjiż Ewropew. Dwar ix-xogħol il-prim ministru semma l-punti ta’ bidliet li tniedew dalgħodu u li se jkunu qed jidħlu fis-seħħ matul din il-leġiżlatura. Stqarr li hija sfortuna li f’pajjiżna ta’ kull sena madwar 4,000 mara li tkun fid-dinja tax-xogħol u li tinqabad tqila ma tibqax taħdem. Qali li minnhom 2,000 biss japplikaw għal maternity leave u fosthom 1,200 jaħdmu mas-settur pubbliku. B’hekk jidher li hawn fenomenu ta’ numru qawwi ta’ nisa li jitkeċċew mil-post tax-xogħol. Għal dan il-għan llum tnediet bidla totali ta’ kif se jibda jingħata l-maternity leave li se jibda jieħu ħsiebu kollu l-Gvern. Stqarr li din l-inizjattiva saret bi qbil unanimu bejn min iħaddem, it-trade unions u l-għaqdiet kollha ikkoncernati.